## ΠΑΡΑΡΤΗΜΑ ΙΙ – Ειδική Συγγραφή Υποχρεώσεων

ΕΙΔΙΚΟΤΕΡΟΙ ΟΡΟΙ ΚΑΙ ΤΕΧΝΙΚΕΣ ΠΡΟΔΙΑΓΡΑΦΕΣ ΕΡΕΥΝΑΣ

Διεξαγωγή Πανελλαδικής τηλεφωνικής έρευνας συμπεριφοράς, με χρήση έτοιμου/δομημένου ερωτηματολογίου κλειστών και ανοικτών ερωτήσεων.

Η τηλεφωνική έρευνα έχει το πλεονέκτημα της καλύτερης διασποράς του δείγματος στο σύνολο της χώρας, τον καθημερινό έλεγχο της αντιπροσωπευτικότητας του, εφαρμογή των ποσοστώσεων («quotas»).

Η έρευνα θα διεξαχθεί σε συνολικό δείγμα **16.500** νοικοκυριών από όλους τους Νομούς της Ελλάδας και θα καλύψει Αστικές, Ημιαστικές και Αγροτικές Περιοχές. Η επιλογή του δείγματος θα βασισθεί στα στοιχεία του πληθυσμού, όπως αυτά προκύπτουν από την πιο πρόσφατη απογραφή πληθυσμού ΕΣΥΕ .

Ο πληθυσμός της έρευνας είναι άτομα ηλικίας 15 ετών και άνω.

**Θεματολογία έρευνας**

Η θεματολογία της έρευνας θα περιλαμβάνει:

* Συχνότητα ερασιτεχνικής αλιείας στην θάλασσα κατά την διάρκεια του χρόνου
* Τρόπος/μέθοδοι/συχνότητα/εποχικότητα ερασιτεχνικής αλιείας
* Παραγωγή/αλιευμένα είδη ερασιτεχνικής αλιείας
* Οικονομικά στοιχεία ερασιτεχνικής αλιείας

**Προτεινόμενο Δειγματοληπτικό πλαίσιο:**

Προτείνεται η χρήση διπλού δειγματοληπτικού πλαισίου

•    Κινητό τηλέφωνο

•    Σταθερό τηλέφωνο

Η χρήση του διπλού δειγματοληπτικού πλαισίου εξασφαλίζει την 100% κάλυψη του πληθυσμού που κατέχει κινητό ή σταθερό τηλέφωνο (~99%-100% του συνολικού πληθυσμού) και αφορά μόνο το μέσο αρχικής επαφής / επικοινωνίας με τους ερωτώμενους και δεν είναι υποχρεωτικό να γίνει η συνέντευξη μέσω αυτού.

Όσον αφορά στην κατανομή του συνολικού δείγματος ως προς την προέλευση του  
σε επίπεδο δειγματοληπτικού πλαισίου προτείνεται η κάτωθι ποσόστωση:

•         50% από το δειγματοληπτικό πλαίσιο των κινητών τηλεφώνων

•         50% από το δειγματοληπτικό πλαίσιο των σταθερών τηλεφώνων

Ακολουθεί η διαδικασίας δειγματοληψίας που θα εφαρμοστεί:

•  Αρχικά προτείνεται να επιλεγεί η περιοχή και με βάση δημοσιευμένα τηλέφωνα να δημιουργηθεί μια λίστα σε συνεργασία με τον ανάδοχο. Η λίστα θα εμπλουτιστεί με την παραγωγή τυχαίων αριθμών βάσει των 2 τελευταίων ψηφίων των διαθέσιμων αριθμών.

•  Προτείνεται η διεξαγωγή της έρευνας στο πρώτο μισό δείγμα σε κινητά και το άλλο μισό δείγμα γίνεται σε σταθερά κάτι που θα αποφασιστεί σε συνεργασία με τον ανάδοχο.

**Τηλεφωνική Έρευνα**

Κατά τις τηλεφωνικές κλήσεις θα προκύψουν επιτυχημένες τηλεφωνικές συνεντεύξεις, αρνήσεις συμμετοχής στην έρευνα καθώς και απουσίες. Στην περίπτωση της απουσίας θα γίνεται 2η κλήση σε διαφορετική ώρα ή/και ημέρα, ως δεύτερη προσπάθεια εύρεσης του ερωτώμενου. Στην περίπτωση που και 2η κλήση δεν απαντηθεί, τότε το νοικοκυριό αυτό θα αντικατασταθεί από άλλο.

Όσα νοικοκυριά αποδεχθούν να συμμετάσχουν στην έρευνα εντάσσονται στην κατηγορία «Επιτυχημένες τηλεφωνικές συνεντεύξεις». Σε αυτά τα νοικοκυριά πραγματοποιείται το σύνολο του ερωτηματολογίου. Από το σύνολο των επιτυχημένων συνεντεύξεων θα προκύψουν νοικοκυριά που διαθέτουν έναν ή και περισσότερους ερασιτέχνες αλιείς και νοικοκυριά που δεν υπάρχει κανένας που να ασχολείται με την ερασιτεχνική αλιεία. Σε περίπτωση που υπάρχουν περισσότερα από ένα μέλος του νοικοκυριού που ασχολείται με την αλιεία θα καταγραφούν και αυτά.

Στα νοικοκυριά που θα προκύψει έστω και ένα μέλος που να έχει ασχοληθεί με την ερασιτεχνική αλιεία κατά τους τελευταίους 12μήνες θα καταγραφεί και ο βαθμός ενδιαφέροντος για συμμετοχή στην έρευνα ημερολογίου. Εφόσον υπάρχει ενδιαφέρον τότε θα ζητηθούν και καταγραφούν τα στοιχεία επικοινωνίας του ερασιτέχνη αλιέα μόνο σε περίπτωση που πρόκειται για ενήλικο άτομο.

**ΠΛΗΘΥΣΜΟΣ ΥΠΟ ΔΙΕΥΡΕΥΝΗΣΗ:** Ως πληθυσμός υπό διερεύνηση ορίζονται οι μόνιμοι κάτοικοι της χώρας σε όλες τις διοικητικές περιφέρειες, άνδρες και γυναίκες ηλικίας 15 ετών και άνω.

**ΔΕΙΓΜΑ: 16.500** νοικοκυριά

**ΔΕΙΓΜΑΤΟΛΗΨΙΑ:** Δειγματοληπτική μονάδα ορίζεται το νοικοκυριό. Θα πραγματοποιηθεί στρωματοποιημένη τυχαία δειγματοληψία με βήμα επιλογής τυχαίων τηλεφωνικών αριθμών (random digit dialing). Ταυτόχρονα θα τηρούνται οι αναλογίες στο φύλο, την ηλικία, το εκπαιδευτικό επίπεδο και την ιδιότητα των ερωτωμένων μελών του νοικοκυριού ώστε να μην υπάρχουν σημαντικές αποκλίσεις από τα αντίστοιχα χαρακτηριστικά του γενικού πληθυσμού. Στρώματα θα αποτελέσουν οι περιφερειακές ενότητες της χώρας. Το μέγεθος του δείγματος που θα πραγματοποιηθεί σε κάθε διοικητική περιφέρεια θα οριστεί από τον ανάδοχο σε συνεργασία με το Ινστιτούτο Αλιευτικής Έρευνας (ΙΝΑΛΕ).

**Παρουσίαση αποτελεσμάτων - Παραδοτέα**

Στόχος του παραδοτέου είναι η αναλυτική παρουσίαση στο ΙΝΑΛΕ της διαδικασίας διεξαγωγής της έρευνας, της τήρησης των προδιαγραφών που τέθηκαν κατά τον σχεδιασμό, και η παρουσίαση και παράδοση των αναλυτικών αποτελεσμάτων της έρευνας. Τα παραδοτέο θα είναι αρχείο σε μορφή α) word (\*docx) και β) excel ή/και power point (\*.pptx). Όλα τα αποτελέσματα της έρευνας θα παρουσιάζονται σε πινακοποιημένη μορφή και σε γραφήματα (κυκλικά, ραβδοειδή) και θα συνοδεύονται από εκτενή σχόλια σε μορφή WORD.

**Αναλυτικά:**

**Α’ ΠΑΡΑΔΟΤΕΟ**

**ΣΧΕΔΙΑΣΜΟΣ ΕΡΕΥΝΑΣ:** Μετά την υπογραφή της σύμβασης και μετά από σύσκεψη με στελέχη του ΙΝΑΛΕ ο ανάδοχος θα παραδώσει το αναλυτικό πλάνο της δειγματοληψίας σε μορφή excel. Το πλάνο θα περιλαμβάνει κατ’ ελάχιστον: α) Την στρωματοποίηση του δείγματος σε περιοχές με την εξής κατηγοριοποίηση: Νησιωτικές περιοχές, περιοχές με επαφή με την θάλασσα, περιοχές χωρίς επαφή ή μικρή επαφή με τη θάλασσα, β) ποσοστά μόνιμου πληθυσμού ανά περιοχή, γ) αναλογικό δείγμα, δ) στρωματοποιημένο δείγμα με βαθμιαία έμφαση σε περιοχές πιθανής αλιείας, ε) ποσοστό στρωματοποιημένου δείγματος.

Με την παράδοση του πρώτου παραδοτέου και την βεβαίωση καλής εκτέλεσης της αρμόδιας Επιτροπής Παραλαβών και του Επιστημονικά Υπεύθυνου του έργου, θα καταβληθεί το 30% της αξίας της σύμβασης.

**Β’ ΠΑΡΑΔΟΤΕΟ**

**Α) ΑΠΟΤΕΛΕΣΜΑΤΑ ΠΑΝΕΛΛΑΔΙΚΗΣ ΕΡΕΥΝΑΣ:**

Σε συνεργασία με στελέχη του ΙΝΑΛΕ θα συνταχθεί η τελική έκθεση αποτελεσμάτων από την διενέργεια της κύριας έρευνας στο πανελλαδικό δείγμα. Τα παραδοτέο θα είναι αρχείο σε μορφή α) word (\*docx) και β) excel ή/και power point (\*.pptx). **Όλα τα αποτελέσματα της έρευνας θα παρουσιάζονται σε πινακοποιημένη μορφή και σε γραφήματα (κυκλικά, ραβδοειδή) σε μορφή power point (\*.pptx) και θα συνοδεύονται από εκτενή σχόλια σε μορφή word (\*.docx).** Η έκθεση θα έχει κατ' ελάχιστον τα ακόλουθα περιεχόμενα:

**Εισαγωγή**

- Σκοπός της διερεύνησης

- Χρονικό διάστημα στο οποίο πραγματοποιήθηκε η διερεύνηση

**Μεθοδολογία διενέργειας**

- Περιγραφή του δείγματος που υλοποιήθηκε.

- Το μέγεθος, η φύση και η γεωγραφική κατανομή του πραγματοποιηθέντος δείγματος – ποσοστό απόκρισης.

- Λεπτομέρειες της δειγματοληπτικής μεθόδου και των μεθόδων στάθμισης (αν απαιτηθούν).

**Παρουσίαση αποτελεσμάτων**

- Σύνοψη ευρημάτων έρευνας.

- Αναλυτική παρουσίαση των αποτελεσμάτων.

Η ανάλυση των στοιχείων θα γίνει με την χρήση κατάλληλου λογισμικού. Ειδικότερα αναμένεται να παραδοθούν τουλάχιστον:

* Αναλυτικοί πίνακες κατανομών όλων των ερωτήσεων του ερωτηματολογίου
* Πίνακες συσχέτισης με τα δημογραφικά και κοινωνικοοικονομικά χαρακτηριστικά του δείγματος
* Πίνακες συσχέτισης με τις περιοχές κατοικίας, π.χ προτείνεται κατηγοριοποίηση των Νομών Κατοικίας σε 5 Μεγάλες Κατηγορίες Αττική, Θεσσαλονίκη, Νομοί με Πρόσβαση σε Θάλασσα, Νομοί χωρίς πρόσβαση στην Θάλασσα και Νησιωτικοί Νομοί.
* Συσχετίσεις ερωτήσεων-Διασταυρώσεις με βάση τις απαιτήσεις του ΙΝΑΛΕ.
* Όλες οι τιμές θα παρουσιάζονται με την μορφή ακέραιου αριθμού και δύο δεκαδικών
* Όλες οι τιμές θα συνοδεύονται από διαστήματα εμπιστοσύνης (Confidence intervals) και τυπικό σφάλμα (Standard Error) με την μορφή ακέραιου αριθμός και δυο δεκαδικά.

**Παράρτημα**

- Ερωτηματολόγιο έρευνας

**Β) ΛΙΣΤΑ ΜΕ ΤΟΥΣ ΕΝΔΙΑΦΕΡΟΜΕΝΟΥΣ ΝΑ ΣΥΜΜΕΤΑΣΧΟΥΝ ΣΤΗΝ ΈΡΕΥΝΑ ΗΜΕΡΟΛΟΓΙΟΥ.**

Η λίστα θα περιλαμβάνει ονοματεπώνυμο, φύλο, ηλικία, εκπαιδευτικό επίπεδο, τόπο κατοικίας, ταχυδρομική διεύθυνση, τηλέφωνο επικοινωνίας (σταθερό ή/και κινητό), email (εφόσον είναι διαθέσιμο). Στο τέλος κάθε μήνα από την υπογραφή της σύμβασης θα παραδίδεται λίστα με τους ενδιαφερόμενους που έχουν καταγραφθεί και ενδιαφέρονται να συμμετάσχουν στην έρευνα ημερολογίου.

Το προϊόν της έρευνας και τα επιστημονικά δεδομένα που θα προκύψουν από την υλοποίηση της έρευνας (σε οποιαδήποτε μορφή) θα είναι ιδιοκτησία του ΙΝΑΛΕ και το δικαίωμα επιστημονικών δημοσιεύσεων των αποτελεσμάτων της έρευνας παραμένει στο ΙΝΑΛΕ. Το ΙΝΑΛΕ σε οποιαδήποτε χρήση τους είναι υποχρεωμένο να αναφέρει τον δεύτερο των συμβαλλομένων.

Με την παράδοση του δεύτερου παραδοτέου και την βεβαίωση καλής εκτέλεσης της αρμόδιας Επιτροπής Παραλαβών και του Επιστημονικά Υπεύθυνου του έργου, θα καταβληθεί το υπόλοιπο 70% της αξίας της σύμβασης.

**Χρονοδιάγραμμα και κόστος**

Για την διεξαγωγή της έρευνας θα απαιτηθεί ένα χρονικό διάστημα τεσσάρων (4) μηνών από την υπογραφή της σύμβασης. Το διάστημα αυτό περιλαμβάνει τον σχεδιασμό της έρευνας, τον επανασχεδιασμό του ερωτηματολογίου εάν αυτό κριθεί απαραίτητο, τη συλλογή των πρωτογενών δεδομένων της Έρευνας και την επεξεργασία, ανάλυση, παρουσίαση των αποτελεσμάτων σε συνεργασία με το ΙΝΑΛΕ, την λίστα με τους ενδιαφερόμενους να συμμετέχουν στην έρευνα ημερολογίου.

Το προϋπολογισθέν κόστος διεξαγωγής της έρευνας ανέρχεται στο ποσό των **40.322,58** ευρώ πλέον Φ.Π.Α..

Η πληρωμή του τιμήματος της σύμβασης θα γίνει σε δύο δόσεις:

1. Με την παράδοση του πρώτου παραδοτέου και την βεβαίωση καλής εκτέλεσης του πρώτου παραδοτέου της αρμόδιας Επιτροπής Παραλαβών και του Επιστημονικά Υπεύθυνου του έργου, θα καταβληθεί το 30% της αξίας της σύμβασης.
2. Με την παράδοση του δεύτερου παραδοτέου και την βεβαίωση καλής εκτέλεσης του δεύτερου παραδοτέου της αρμόδιας Επιτροπής Παραλαβών και του Επιστημονικά Υπεύθυνου του έργου, θα καταβληθεί το υπόλοιπο 70% της αξίας της σύμβασης.